SPALI มั่นใจยอดโอน Q2/59 ทุบสถิติรับมาตรการรัฐ
SPALI มั่นใจยอดโอน Q2/59 ทุบสถิติรับมาตรการรัฐ
27 พ.ค. 2559

นายไตรเตชะ ตั้งมติธรรม กรรมการผู้จัดการ บริษัท ศุภาลัย จำกัด (มหาชน) หรือ SPALI เปิดเผยว่า แนวโน้มยอดโอนในไตรมาส 2/59 จะสูงกว่าไตรมาส 1/59 ที่มียอดโอนได้ 6.27 พันล้านบาท ซึ่งเป็นผลมาจากเป็นช่วงสุดท้ายของมาตรการรับในการลดหย่อนค่าธรรมเนียมการดอนและค่าจดจำนอง ทำให้ลูกค้าต่างเร่งโอนโครงการเป็นจำนวนมาก ส่งผลให้ยอดโอนในเดือน เม.ย.59 เพียงเดือนเดียวอยู่ที่ 5 พันล้านบาท สูงกว่าทั้งไตรมาส 1/59 และเป็นตัวเลขยอดโอนในเดือนเดียวที่สูงที่สุดตั้งแต่บริษัทก่อตั้งมา โดยเฉพาะในวันที่ 28 เม.ย.59 ซึ่งเป็นวันสุดท้ายของมาตรการมียอดโอนอยู่ที่ 1 พันล้านบาท
อย่างไรก็ตาม หลังจากหมดมาตรการเรื่องการลดหย่อนค่าะรรมเนียมการดอนและการจดจำนองไปแล้ว บริษัทยอมรับว่ายอดโอนในช่วงที่เหลือของปีนี้คงชะลอตัวลงบ้าง แต่ยังมั่นใจว่ารายได้ทั้งปีจะยังสามารถทำได้ตามเป้าหมายที่ 2.2 หมื่นล้านบาท โดยรายได้ส่วนหนึ่งจะมาจากมูลค่ายอดขายรอโอน (Backlog) ที่มีอยู่ในปัจจุบัน 1.16 หมื่นล้านบาท ซึ่งจะทยอยโอนในไตรมาส 2/59 ถึงไตรมาส 4/59 จำนวน 1.16 หมื่นล้านบาท
ด้านยอดพรีเซลล์ของบริษัทในช่วง 4 เดือนแรกของปีนี้อยู่ที่ 6.6 พันล้านบาท จากเป้าหมายทั้งปีที่ 2.45 หมื่นล้านบาท ทั้งนี้บริษัทวางแผนเปิดโครงการใหม่ในช่วงครึ่งปีหลัง 17 โครงการ มูลค่าโครงการรวม 2.5 หมื่นล้านบาท   
 